# ***Csanytelek Község Önkormányzata Jegyzőjétől***





*6647 Csanytelek, Volentér János tér 2. sz.*

## *🖀: 63/578-512, 06/20/3142365 Email:* [*jegyzo@csanytelek.hu*](mailto:jegyzo@csanytelek.hu)

CS/2038-1/2020.

**E l ő t e r j e s z t é s**

**Csanytelek Község Önkormányzata Polgármestere** döntéséhez

**Tárgy:** *helyi termelői piac üzemeltetésére polgármesteri rendelet kiadásának kezdeményezése*

**Tisztelt Polgármester úr!**

Tájékoztatom Önt arról, hogy a **Kormány** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki a 40/2020. (III. 11.) Korm. rendelettel.** A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése értelmében: „**Veszélyhelyzetben a települési önkormányzat képviselő-testületének**, a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ez azt jelenti, hogy az adott Bizottság, és a Képviselő-testület sem tart ülést, döntést nem hoz, mert helyette és nevében a Polgármester úr jogosult eljárni.

Az önkormányzat szervezeti és működési szabályzatáról szóló 14/2015. (XI. 27.) önkormányzati rendelet 19. § (1) bekezdés d) pontjában biztosított jogkörömre hivatkozással kezdeményezem – törvényi felhatalmazás hiányában - eredeti jogalkotói hatáskörében, a Magyarország helyi önkormányzatairól szóló 2011. évi CVXXXIX. törvény (a továbbiakban: Mötv.) 13. § (1) bekezdés 14. pontja szerinti (kistermelők, őstermelők számára-jogszabályban meghatározott termékeik- értékesítési lehetőségeinek biztosítása, ideértve a hétvégi árusítás lehetőségét is) kötelező önkormányzati feladatkörében eljárva, a Képviselő-testület helyett, nevében az alábbi központi jogszabályokban foglaltakat alkalmazva nyújtom be a tárgyra vonatkozó rendelet-tervezetet, a díjtételt tartalmazó mellékletet és 4 függeléket.

Az Alaptörvény 32. cikk (1) bekezdése törvényi felhatalmazás alapján ad rendelet alkotási jogot az önkormányzat számára, míg a (2) bekezdés feladatkörében eljárva biztosít rendelet alkotási jogot arra esetre, amikor törvény által nem szabályozott helyi társadalmi viszonyokra kell szabályokat kiadni.

A jogalkotásról szóló 2010. évi CXXX. törvény (a továbbiakban: Jat.) IV. fejezete rendelkezik a jogszabályok előkészítése tárgykörben a 17. § az *előzetes hatásvizsgálat*, a 18. § pedig az *indokolási kötelezettséget* írja elő a jogszabály tervezetéhez csatolása keretében, bemutatva azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá bemutatja a jogi szabályozás várható kihatásait és álláspontját az indokolás közzétételéről.

A hatásvizsgálat során a jogszabály előkészítője (a jegyző) vizsgálni köteles a kiadni tervezett jogszabály *társadalmi, gazdasági, költségvetési, környezeti és egészségi, adminisztratív terheket befolyásoló hatásait, a jogszabály megalkotásának szükségességét, a jogalkotás elmaradásának várható következményeit, a végrehajtáshoz szükséges személyi, szervezeti, tárgyi és pénzügyi feltételeket.*

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20-21. § rendelkezik a *jogszabály tervezetéhez tartozó indokolások közzétételéről*. Az önkormányzati (helyébe lépő polgármesteri) rendeletet *a Nemzeti Jogszabálytárban közzé kell tenni,* amennyiben ellene kizáró ok nem merül fel (pl. a felsorolt hatások nem kimutathatók, technikai jellegű, vagy végrehajtás jellegű). Álláspontom szerint *egy új közszolgálatás, a helyi termelői piac működtetése szabályozása a település közössége köre tarthat igényt annak kiadása indokoltságára, ezért a tárgyi rendelet-tervezethez csatolt indokolás közzétételét szükségesnek ítélem meg.*

A kereskedelemről szóló 2005. évi CLXIV. törvény 2. § 5a. pontja ki *a helyi termelő piac fogalmát, miszerint a helyi termelő piaca az, ahol a kistermelő a piac fekvése szerinti megyében, vagy a piac 40 km-es körzetében működő gazdaságából származó mezőgazdasági,- illetve élelmiszeripari terméket értékesít.*

A *kiskereskedő* fogalmát a kistermelői élelmiszer-termelés, - előállítás – és értékesítés feltételeiről szóló 52/2010. (IV. 30.) FMV rendelet (a továbbiakban: rendelet) 2. § (1) bekezdése rögzíti, miszerint *kistermelő az a természetes személy, aki*

1. *kis mennyiségű, általa megtermelt alaptermékekkel, vagy általa betakarított, összegyűjtött vadon termő alaptermékekkel közvetlenül a végső fogyasztót, illetve a régión belüli vagy a gazdaság helyétől légvonalban számítva 40 km távolságon belüli kereskedelmi vagy vendéglátó, illetve közétkeztetési létesítményt lát el,*
2. *az a) pont szerinti alapanyagokból előállított élelmiszeriparti termékkel közvetlenül a vásárlót vagy a vendéglátó helyet látja el,*
3. *kis mennyiségű, a kistermelő által jogszerűen kifogott hallal közvetlenül a végső fogyasztót, a vásárlót, vagy vendéglátó helyet látja el, vagy*
4. *falusi vendégasztalt üzemeltet, valamint*
5. *olyan szolgáltatásokat biztosít magánszemélyek és más kistermelők részére, amelyet számára a fenti rendelet határoz meg.*

A rendelet előírása szerint a kistermelő *tevékenysége megkezdését, tevékenységének lényeges megváltoztatását, szüneteltetését és megszüntetését a kistermelő gazdasága helye szerinti illetékes járási élelmiszeregészségügyi és élelmiszer-ellenőrzési hivatalnál írásban köteles bejelenteni az alábbi adatok megadásával:*

1. a kistermelő neve, címe,
2. a gazdaság vagy élelmiszer-előállítás helye,
3. az értékesíteni kívánt élelmiszerek megnevezése.

A kistermelői élelmiszer értékesítését a kistermelőn kívül *a vele egyháztartásban élő személy, valamint kistermelő házastársa, bejegyzett élettársi kapcsolatban élő élettársa, nagykorú gyermeke, testére, szülője, nagyszülője is végezheti.*

Őstermelői vagy vállalkozói igazolvánnyal nem rendelkező magánszemély a termelői piacon üzletszerű kereskedelmi tevékenységet nem folytathat, tovább-eladás céljára beszerzett árut nem értékesíthet.

A mezőgazdasági őstermelői igazolvánnyal rendelkező magánszemély és a nyilvántartott kistermelő a termelői piacon kizárólag *a vonatkozó központi jogszabályban meghatározott termékkörből értékesíthet,* melynek figyelembevételével az alábbi termékek termelői piacon való értékesítésére teszek javaslatot.

1. *zöldségfélék* (karalábé, káposztafélék, karfiol, hónapos retek, hagymafélék, burgonya, paprika, paradicsom, uborka),
2. *gyümölcsfélék* (alma, barack, dinnye, eper, körte, szőlő),
3. *virág* (vágott, cserepes), *dísznövény,*
4. *nem hőkezelt savanyított termékek,* továbbá *egyéb feldolgozott növényi eredő termékek,*
5. *méz és méhészeti termékek,*
6. *saját tenyésztésű, saját nevelésű állatból származó feldolgozott termékek,*

fa) *tejtermék (tej, túró, sajt) és tojás,*

fb) *húskészítmények (sertés, juh, kecske és szarvasmarha) füstölthús formájában, étkezési zsír, szalonna,*

1. *darabolás nélküli vágott baromfihús* (csirke, tyúk, vízi szárnyas, pulyka),
2. *nyúlfélék,*
3. *gyógynövények, csiranövények, szárított termékek,*
4. *csíramálé, főtt kukorica, pattogatott kukorica, sülttök,*
5. *élő hal (irányadó jogszabályban foglalt árusítási feltételek mellett).*

Gyűjtött, szedett gomba, valamint élő állat (hal kivételével) árusítása a termelői piacon nem engedélyezett, mert nincsenek meg azok forgalmazásához szükséges feltételek.

A helyi termelői piacon árusként regisztrált őstermelő, mezőgazdasági vállalkozó, továbbá az üzemeltetői feladatot, mint tulajdonosként gyakorló önkormányzat és alkalmazásában álló piacfelügyelő jogait és kötelezettségeit a tárgyi polgármesteri rendelethez csatolt *üzemeltetési szabályzat* és a *termelői piac házirendje* részletesen tartalmazza, akárcsak a piacon saját termékét forgalomba-hozó által helyhasználatra kötött *bérleti szerződése*, melyek ezen előterjesztés mellékletei, ezért az abban foglaltakat nem ismétlem meg, viszont áttekintését fontosnak tartom.

Kiemelem, hogy a VP pályázat keretében elnyert támogatás ellentételezéseként vállaltuk, hogy 5 évig *bevételszerző tevékenységet nem folytat a helyi termelői piacon önkormányzatunk, ezért a tárgyi rendelet ennek tudatában ad teljes mentességet a Csanyteleki és településünk határától mérten 40 km-en belüli saját gazdaságban előállított termékek helyi termelői piacon való értékesítésére az őstermelők, mezőgazdasági vállalkozók számára.. Ugyanakkor a tilalmi időszak után, a településünk határától mért 40 km-en túli gazdaságban előállított mezőgazdasági termék forgalomba hozatala után 50 % kedvezményt ad a bérleti díjból (helypénzből).*

A termelői piacon termékek forgalmazása *nyári és téli nyitva tartási időszakra bontott*, heti 3 nap, kedd, csütörtök és szombati napokon, reggel 6 órától 12 óráig, ill. 8 órától 13 óráig. A piacon termékek fogalmazó bérleti szerződést köthet (bérleti díj megfizetése nélkül) *havi, féléves, éves időszakra, ill. regisztráció alapján (adatlap szerint) alkalmi (napi) árusításra szerezhet jogot.*

A helyi termelői piac működtetésének elengedhetetlen feltétele *piacfelügyelő alkalmazása, továbbá* a pályázat során be kellett vállalni 1 fő teljes munkaidős foglalkoztatását. 2017. évben 1 fővel megemeltünk a Csanyteleki Polgármesteri Hivatal létszámát a pénzügyi irodán, így eleget tettünk a pályázati vállalásnak, viszont a gyakorlatban kell olyan munkavállaló, aki ténylegesen elvégzi a termelői piac működtetésének felügyeletét, melyet a rendelet-tervezet részletesen tartalmaz. A feladat ellátásához *napi 4 órás foglalkoztatásnak* meg kell valósulnia ahhoz, hogy a heti 3 napos nyitva tartási idő alatt biztosított legyen a piaci kereskedés folyamata, ahhoz az infrastruktúra folyamatosan rendelkezésre álljon, a közös helyiségek tisztántartása, a gépjárművek parkoltatása, logisztikája, a hulladék elszállítása, stb. megfeleljen a központi jogszabályokban foglaltaknak.

Nem lehet figyelmen kívül hagyni a termelői piac működtetésénél -mint kötelező önkormányzati feladatnál-, hogy *annak működtetési költsége (benne a piacfelügyelő havi munkabére, annak terhei, közüzemi díjak, rezsi költsége) tetemes, előzetes becslésem szerint évi akár 2 millió Ft összeget is kitehet (a termelői piac forgalmától függően). ami veszteségként fog megjelenni az önkormányzat adott évi költségvetésében.* A termelői piac fenntartására ezen a jogcímen nincs központi költségvetési támogatás a feladat finanszírozás rendszerében, viszont más jogcímen, egyéb önkormányzati feladatok éves támogatásába be kell tudni azt az állami támogatásként önkormányzatunknak juttatott összegébe.

A *tárgyi rendelet hatályba léptetését idén május 15. napjában javaslom megállapítani*, mivel így kellő idő marad az érintettek körében annak megismerésére, alkalmazására.

**Tisztelt Polgármester úr!**

Kezdeményezem a tárgyi előterjesztésben, a rendelet-tervezetben és ahhoz csatolt mellékletben, függelékekben foglaltak jóváhagyását, polgármesteri rendelet kiadását.

C s a n y t e l e k, 2020. április 29.

Tisztelettel:

Kató Pálné jegyző